**FAKTAARK**

Vinhuset Ravenswood ble grunnlagt av Joel Peterson i 1976.

Da Peterson var ti år var han med sin far på vinsmaking i San Fransico Wine Sampling Club. Faren målte nøye restene i glasset og spyttebakken for å unngå at sønnen svelget vinen.

Peterson ble en erfaren vinsmaker alt i ung alder, og skrev om vin i flere aviser mens han ennå gikk på skole.

Peterson er utdannet forsker, med spesialfelt innen mikrobiologi. Han jobbet opprinnelig fulltid på et sykehus, og drev med vin på hobbybasis.

I 1976 satset Peterson alle sparepengene sine, 4000 dollar, på å forhåndsbetale fire tonn Zinfandel-druer. Han hadde ikke råd til egne vinstokker og kjøpte derfor fra en annen dyrker. Han ventet i det lengste med å plukke druene for at de skulle bli mest mulig optimale. Zinfandel tåler ikke mye fuktighet og da det ble meldt tordenstorm, avtalte han med dyrkeren at druene skulle plukkes. Da han kom til vinmarken stod druene i trekasser spredt over fire mål, og med uværet på vei begynte han å stable kassene på en lastebil. Mens han holdt på landet to svære ravner i et tre i nærheten. De skrek høyt hele tiden mens Peterson lastet, og som et under regnet det aldri på Peterson og druene, bare rundt ham.

Druene ble til Dry Creek Zinfandel, som i 1979 kom på første og andre plass i en prestisjefull konkurranse i San Francisco.

Navnet Ravenswood kommer fra operaen «Lucia de Lammermoor». Peterson identifiserte seg med rollefiguren Lord Ravenswood som mistet både slott og frue, og var dømt til å mislykkes. Dette var mens den første vinen enda var i tønner, og Peterson ikke visste hvordan det endelige resultatet ble.

Ved en tilfeldighet fant Peterson ut at stedet hvor de første Zinfandel-druene fra Europa ble losset i land også heter Ravenswood.

«No Wimpy Wines» er slagordet til Ravenswood. Etter flere år med produksjon tjente de fortsatt ikke penger. Petersons kompanjong foreslo at de kunne lage en rosévin. «I´ll never make a whimpy wine», svarte Peterson.

Peterson er sett på som en av de fremste på Zinfandeldruen og er kjent som «Godfather of Zin».

Ravenswood-logoen består av tre ravner og har sin opprinnelse fra Petersons første innhøsting. Logoen er en av verdens mest tatoverte vinlogoer, og alle med en slik tatovering kan komme på gratis smaking hos vinhuset.

Ravenswood Lodi Zinfandel (Bag-in-box 3 l.) koster 379,90 kroner.